***Уважавајући*** *принципе о одрживом развоју који су усвојени на Конференцији из Рио де Женеира 1992. године, те принципе Конвенције о биолошкој разноврсности и Aichi циљеве;*

***Полазећи од тога*** *да је Архуска конвенција правни основ за примјену елемената партиципативне демократије и да су све земље Западног Балкана усвојиле законе којима су ова права постала дио националних прописа у области заштите животне средине и управљања водним ресурсима;*

***Свјесни да*** *су ефекти климатских промјена евидентни на простору Републике Српске, Босне и Херцеговине и цијеле регије, као и да су воде и екосистеми који су зависни о водама међу најважнијим али и најосјетљивијим природним ресурсима;*

***Сагласни да*** *ријеке и њихови кањони и долине представљају значајан природни ресурс и потенцијал за одрживи и одговорни развој локалних заједница;*

Полазећи од напријед наведеног, Народна скупштина Републике Српске, на основу члана 70. став 1. тачка 2. Устава Републике Српске и чл. 177 став 2. и 178. Пословника Народне скупштине Републике Српске („Службени гласник Републике Српске“, број 66/20), на Четрнаестој редовној сједници одржаној 17. фебруара 2021. године, донијела је сљедећу

**ДЕКЛАРАЦИЈУ**

**О ЗАШТИТИ РИЈЕКА У РЕПУБЛИЦИ СРПСКОЈ**

1. Електрична енергија произведена у постројењима која користе енергетски потенцијал водотокова је чиста енергија. Тако произведеном електричном енергијом остварују се циљеви Републике Српске у области енергетике, утврђени стратешким документима, те извршавају обавезе преузете међународним уговорима од стране БиХ и Републике Српске. Имајући у виду чињеницу да постројења која користе енергетски потенцијал водотокова ради производње електричне енергије, то претежно раде на основу уговора о концесији, Народна скупштина Републике Српске задужује Владу Републике Српске и надлежна министарства да најкасније у наредних шест мјесеци изврше анализу свих закључених уговора о додјели концесија за изградњу и коришћење хидроелектрана у периоду од 2005. до 2020. године.
2. Народна скупштина Републике Српске задужује Владу Републике Српске да обустави разматрање захтјева за додјелу концесија за изградњу и коришћење малих хидроелектрана, док се не реализује активност из тачке 1. ове декларације.
3. Народна скупштина Републике Српске задужује Владу Републике Српске да, у поступку доношења нове регулативе о обновљивим изворима енергије максимално ограничи давање јавних подстицаја за производњу електричне енергије у малим хидроелектранама, те да подстиче производњу електричне енергије у постројењима која користе друге видове обновљивих извора енергије.
4. Народна скупштина Републике Српске захтијева од Владе Републике Српске да започне или убрза процес примјене стандарда Европске уније, посебно оних који су прописани Директивом о стаништима, Директивом о птицама, Оквирном директивом о водама.
5. Народна скупштина Републике Српске захтијева од Владе Републике Српске да прошири постојећа и успостави нова заштићена подручја, укључујући и подручја водних тијела намијењених за заштиту природних врста и осјетљивих станишта, те да повећа мрежу заштићених подручја и еколошких коридора и тиме приближи Републику Српску европској мрежи “НАТУРА 2000” и Емералд мрежи.
6. Народна скупштина Републике Српске захтијева од Владе Републике Српске да усвоји, примјени и обезбиједи механизме извршења прописа о еколошки прихватљивом протоку ријека, са методологијом одређивања овог протока базираној на научној основи, да установи систем аутоматског праћења стања водотока и да обезбиједи да подаци праћења буду доступни у реалном времену као предуслов адекватнијем инспекцијском и грађанском надзору.
7. Народна скупштина Републике Српске захтјева од Владе Републике Српске да подржи све активности којима се његује и подстиче позитиван однос према ријекама и околним екосистемима, а у циљу свеобухватног развоја Републике Српске.
8. Ова Декларација ступа на снагу даном доношења, а објавиће се у ''Службеном гласнику Републике Српске''.

Број: 02/1-021-158/21 ПРЕДСЈЕДНИК

Датум: 17. фебруар 2021. године НАРОДНЕ СКУПШТИНЕ

Недељко Чубриловић